Oficiālais Vēstnesis L 059 , 08/03/1996 Lpp. 0001 - 0002



Padomes Regula (EK) Nr. 414/96 (1996. gada 4. marts), ar ko nosaka uzraudzības pasākumus, kurus piemēro zvejai Baltijas jūrā, Beltos un Zunda šaurumā EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 43. pantu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], ņemot vērā Ekonomikas un sociālo lietu komitejas atzinumu [3], tā kā Padomes 1993. gada 12. oktobra Regula (EEK) Nr. 2847/93, kas ievieš kopējai zivsaimniecības politikai piemērojamo kontroles sistēmu [4], attiecas uz visu veidu zveju un visu ar to saistīto darbību veikšanu valstu teritorijās un jūras ūdeņos, uz kuriem attiecas dalībvalstu suverenitāte vai jurisdikcija, kā arī uz Kopienas zvejas kuģu darbību trešo valstu ūdeņos vai atklātā jūrā, neierobežojot nolīgumus par zveju, kas noslēgti starp Kopienu un trešām valstīm, vai arī starptautiskās konvencijas, kurās Kopiena ir dalībvalsts; tā kā saskaņā ar Padomes Lēmumu 83/414/EEK [5] Kopiena ir līgumslēdzēja puse Konvencijai par zveju un dzīvo resursu saglabāšanu Baltijas jūrā un Beltos, turpmāk tekstā "Baltijas konvencija"; tā kā saskaņā ar Baltijas konvenciju nodibinātā Starptautiskā Baltijas jūras zvejniecības komisija, turpmāk tekstā "Baltijas komisija", paredz normas, kas piemērojamas zvejai Baltijas jūrā; tā kā Baltijas komisija savā divdesmitajā sesijā, kas no 1994. gada 12. līdz 16. septembrim notika Gdiņā, noteica vairākus ieteikumus attiecībā uz uzraudzības pasākumiem, kuri piemērojami Baltijas jūrā; tā kā saskaņā ar Baltijas konvencijas XI panta 1. punktu Kopienai šie ieteikumi jāiekļauj Kopienas tiesību aktos, ievērojot iebildumus, kas iesniegti saskaņā ar minētajā pantā noteikto kārtību; tā kā iebildumiem nav pamata; tā kā, pamatojoties uz Baltijas komisijas ieteikumiem, jāparedz uzraudzības pasākumi, kas papildinātu Regulas (EEK) Nr. 2847/93 noteiktos uzraudzības pasākumus, IR PIEŅĒMUSI ŠO REGULU. 1. pants Piemērošanas joma 1. Ar šo regulu paredz uzraudzības pasākumus to zivsaimniecības resursu nozvejai un izkraušanai, kas sastopami Baltijas jūras ūdeņos, Beltos un Zunda šauruma apgabalā, kura rietumu robeža ir līnija no Hāzenēres raga līdz Gnībena ragam, no Koršhāges (Korshage) līdz Spodsbjergai un no Gilbjerga raga līdz Killenai . To nepiemēro ūdeņiem iekšpus bāzes līnijām. 2. To piemēro: - Kopienas zvejas kuģiem, kas atrodas 1. punktā aprakstītajā ģeogrāfiskajā apgabalā, - visiem zvejas kuģiem, kas peld ar trešās valsts karogu un kas atrodas šā apgabala ūdeņos, uz kuriem attiecas dalībvalstu suverenitāte vai jurisdikcija. 2. pants Kuģi mencu zvejai 1. Ne vēlāk kā vienu mēnesi pirms zvejas darbību sākuma dalībvalstis katru gadu iesniedz Komisijai visu ar to karogu peldošo vai to ostās reģistrēto Kopienas zvejas kuģu sarakstu, kuru galvenā vai papildu darbība ir mencu zveja 1. panta 1. punktā norādītajā apgabalā, un visu gadu nekavējoties ziņo par jebkādām izmaiņām šajā sarakstā. 2. Sarakstā norāda iepriekšējā punktā minēto kuģu iekšējās reģistrācijas numurus saskaņā ar Komisijas 1994. gada 19. janvāra Regulu (EK) Nr. 109/94 par Kopienas zvejas kuģu reģistru [6]. 3. Sarakstu un visas izmaiņas, kas veiktas gada gaitā, paziņo datorizētas datu pārraides formā, dodot priekšroku elektroniskajam pastam. 4. Komisija katru gadu 15 dienās pēc dalībvalstu ziņojumu saņemšanas nosūta 1. punktā minēto informāciju Baltijas komisijai. 3. pants Tikai tiem Kopienas zvejas kuģiem, kas iekļauti 2. pantā minētajā sarakstā, ir atļauts zvejot mencas 1. panta 1. punktā norādītajā apgabalā. 4. pants Izkraušanas deklarācijas Dalībvalstu kompetentās iestādes vismaz reizi mēnesī attiecībā uz katru kuģi ziņo attiecīgām Baltijas konvencijas līgumslēdzējām valstīm par izkrauto no zvejas kuģiem, kas peld ar šo valstu karogu vai ir reģistrēti tajās, iedalot informāciju pēc zvejas zonas, pārraudzītā apgabala un Baltijas komisijas pārvaldītām sugām. Sniegtās informācijas kopiju nosūta Komisijai. 5. pants Līdz katra mēneša beigām Komisija paziņo Baltijas komisijai kopējos datus, kas saņemti atbilstīgi Regulas (EEK) Nr. 2847/93 15. panta 1. punktam un datus, kas iepriekš norādīti šīs regulas 4. pantā, par Kopienas zvejas kuģu nozveju iepriekšējā mēnesī, kā arī par 4. pantā norādīto lomu, kurš izkrauts no zvejas kuģiem Kopienā. 6. pants Mencu pārkraušana 1. Kuģiem aizliegts pārkraut vai pieņemt mencas, kas nozvejotas 1. panta 1. punktā norādītajā apgabalā. 2. Tomēr dalībvalstu kompetentās iestādes var atļaut pārkraušanu savās ostās vai iekšējos ūdeņos. 3. Šim nolūkam zvejas kuģa kapteinis, kas vēlas pārkraut, vismaz 24 stundas iepriekš lūdz atļauju pārkraušanas vietas kompetentajām iestādēm. 7. pants Izkraušanas aizliegums 1. Pēc Baltijas komisijas paziņojuma Komisijai, ka kādai Baltijas konvencijas līgumslēdzējai valstij piešķirtā kvota ir izmantota, no zvejas kuģiem, kas peld ar šīs līgumslēdzējas valsts karogu, pēc šās līgumslēdzējas valsts noteiktā datuma aizliedz izkraut vai pārkraut tās sugas vai sugu grupas lomus, kurām noteikta kvota. 2. Komisija nekavējoties nosūta šā ziņojuma kopiju dalībvalstij. 8. pants Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 1996. gada 4. martā Padomes vārdā — priekšsēdētājs P. Baratta [1] OV C 313, 24.11.1995., 24. lpp. [2] Atzinums pieņemts 1996. gada 16. februārī (Oficiālajā Vēstnesī vēl nav publicēts). [3] OV C 39, 12.2.1996., 92. lpp. [4] OV L 261, 20.10.1993., 1. lpp. [5] OV L 237, 26.8.1983., 4. lpp. [6] OV L 19, 22.1.1994., 5. lpp. --------------------------------------------------